Pasgebore baba ure lank in reën gelos‘n Paramedikus van ER24 by die babadogtertjie. Foto: ER24 ŉ Pasgebore babadogtertjie is Dinsdagmiddag gevind waar sy naby ŉ stadion in eMalahleni (Witbank) in Mpumalanga in die veld in die gietende reën gelos is. Annine Dormehl, ŉ woordvoerder van ER24, het gesê ŉ wag van ŉ plaaslike veiligheidsmaatskappy het omstreeks 17:25 die gebied gepatrolleer toe hy op die baba naby die hoofingang van die stadion afgekom het. Hy het paramedici ontbied. “Paramedici het gevind sy het hipotermie. Die babadogtertjie is vermoedelik net ŉ dag oud en het waarskynlik vir twee tot drie ure alleen in die reën gelê,” het Dormehl gesê. Sy het gesê paramedici het dadelik droë klere vir die baba aangetrek om haar liggaamstemperatuur terug te bring na normaal, voordat sy na die Emalahleni private hospitaal geneem is. “Die baba is vermoedelik in ‘n hospitaal gebore, maar geen identifikasie was by haar nie,” het Dormehl gesê. Sy het gesê die hospitaalpersoneel het die polisie in kennis gestel.